Θεμιστοκλής Αθανασιάδης - Νόβας

Ο Θεμιστοκλής Αθανασιάδης - Νόβας (1895 - 14 Μαΐου 1961) ήταν συγγραφέας, δημοσιογράφος και κριτικός του θεάτρου και της λογοτεχνίας.

 Βιογραφικά στοιχεία 

Γεννήθηκε το 1895Απόσπασμα της βιογραφίας του στο «Παγκόσμιο Βιογραφικό Λεξικό»,Βιογραφία του στο Αρχείο Ελλήνων Λογοτεχνών του Εθνικού Κέντρου Βιβλίου στη Ναύπακτο και ήταν νεότερος αδερφός του Γεωργίου Αθανασιάδη - Νόβα. Σπούδασε νομικά στην Αθήνα και πολιτικές επιστήμες, καθώς και θεωρία του θεάτρου, στο πανεπιστήμιο της Ιένας της Γερμανίας. Εμφανίστηκε στα γράμματα με την ποιητική συλλογή «Λουλούδια στα μαλλιά της» το 1925. Χρημάτισε νομάρχης στην Κέρκυρα, στη Ζάκυνθο, στη Λέσβο, στην Πάτρα, στη Θεσσαλονίκη, στο Βόλο και στη Χίο.

Ως δημοσιογράφος εργάστηκε στις εφημερίδες «Ακρόπολις» του Γαβριηλίδη, «Πολιτεία», «Νέος Κόσμος» και «Ελεύθερον Βήμα».

Ο Θ. Αθανασιάδης - Νόβας υπήρξε ένας από τους πρώτους Έλληνες συγγραφείς ταξιδιωτικών εντυπώσεων, μαζί με τους Καζαντζάκη, Ουράνη, Παναγιωτόπουλο, Κόντογλου κ.ά. Το 1932 κυκλοφορεί το βιβλίο του «Ένα μήνα στο Βόρειο Πόλο», που εντυπωσιάζει τους κριτικούς με την παρατηρητικότητα και το στιλ της γραφής του. Πράγματι, ο Αθανασιάδης υπήρξε ένας στιλίστας του λόγου κι όπως έγραψε ο Άριστος Καμπάνης, είναι κείνος που «ανακάλυψε και το ύφος και τη γλώσσα, που ταιριάζει στη νέα μας πεζογραφία».

Τα ταξιδιωτικά του κείμενα συγκεντρώθηκαν στον τόμο «Περιπλανήσεις» (1964), που επιμελήθηκε και προλόγισε –όπως όλες τις μεταθανάτιες εκδόσεις των έργων του-  η γραμματέας του και αξιόλογη λογοτέχνις Ουράνα Διοματάρη. Σε μια επιστολή του προς αυτήν, το 1943, γράφει χαρακτηριστικά: «Τη δημοσιογραφική επιστήμη την έχω εγκαταλείψει από καιρό […]. Άλλοτε υπήρξε η μονομανία μου. Τώρα με απασχολεί μόνο το θέατρο. Δεν θέλω να το προδώσω».  Δεν το πρόδωσε… και ήταν αυτός κι ο Φώτος Πολίτης οι πιο σημαντικοί θεατρικοί κριτικοί της εποχής τους.

Οι θεατρικές εργασίες και κριτικές του Αθανασιάδη περιλαμβάνονται στα βιβλία του «Αθηναϊκή Δραματουργία» (1956), που τιμήθηκε με το «Βραβείο των 12» και «Θεατρικά Μελετήματα» (1963). Η θεατρική του προσφορά, όπως είχε πει ο σκηνοθέτης Σωκράτης Καραντινός, «θ’ αποτελέσει μια μέρα πηγή για τον μελετητή του θεάτρου μας».
Από τα δοκίμια του αξιοσημείωτα είναι τα αναφερόμενα στον Σολωμό, τον Παλαμά, τον Μαλακάση, τον Ψυχάρη και τον Παπαδιαμάντη.

Πέθανε στις 14 Μαΐου 1961 στην Κέρκυρα, την επομένη μιας ομιλίας του εκεί για τον Παπαδιαμάντη.

 Έργα 
Αθηναϊκή δραματουργία, Αθήνα, 1955. 
Διοίκησις και λογοτεχνία, 1976
Ήρωες, Βιβλιοπωλείο της Εστίας, Αθήνα, 1969
Περιπλανήσεις, Αθήνα
Ανάλεκτα, Σιδέρης, 1965
Τετάρτη Εξουσία, Αθήνα, 1966

 Μεταφράσεις 
Αχ, αυτά τα φαντάσματα. Φρικιαστικές οπτασίες σε πράξεις τρεις , Eduardo de Filippo, ISBN 960-248-015-7
Βέρθερος, Goethe
Το νησί με τα κατσίκια, Ugo Betti

 Εξωτερικοί σύνδεσμοι 
Βιογραφία του στο nafpaktia.gr
Βιογραφικά στοιχεία του στο biblionet.gr

 Πηγές 
 Βιογραφική Εγκυκλοπαίδεια Ελλήνων Λογοτεχνών. Εκδ. Αφοι Παγουλάτου
 Πρακτικά Β΄ Συμποσίου Ναυπακτιακής Λογοτεχνίας (1995)
 Γ. Κάρτερ: «Ανιχνεύσεις και εκτιμήσεις», εκδ. «Λωτός», 1998, σ.σ. 51-60
 Μεγάλη Ελληνική Εγκυκλοπαίδεια

 Παραπομπές 

Κατηγορία:Έλληνες δημοσιογράφοι του 20ού αιώνα
Κατηγορία:Έλληνες λογοτέχνες
Κατηγορία:Νεοέλληνες λογοτέχνες
Κατηγορία:Νομάρχες Αχαΐας
Κατηγορία:Νομάρχες Ζακύνθου
Κατηγορία:Νομάρχες Θεσσαλονίκης
Κατηγορία:Νομάρχες Κέρκυρας
Κατηγορία:Νομάρχες Λέσβου
Κατηγορία:Νομάρχες Μαγνησίας
Κατηγορία:Νομάρχες Χίου
Κατηγορία:Έλληνες συγγραφείς του 20ού αιώνα